RESOLUCIÓN do 1 de marzo de 2010 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas para a bonificación dos gastos financeiros nos préstamos do Igape para financiar proxectos de investimento con fondos BEI no marco dos programas Impulsa-Lugo e Impulsa-Ourense.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 25/03/2010

O Consello de Dirección do Igape na súa reunión do 16 de novembro de 2009, acordou por unanimidade dos seus membros asistentes a aprobación das bases reguladoras das axudas para a bonificación dos gastos financeiros nos préstamos do Igape para financiar proxectos de investimento con fondos BEI no marco dos programas Impulsa-Lugo e Impulsa-Ourense. Os ditos programas foron aprobados polo Consello da Xunta de Galicia na súa reunión do 22 de outubro de 2009 coa finalidade de contrarrestar a desaceleración no desenvolvemento empresarial nestas provincias.
Na súa virtude e, de conformidade coas facultades que teño conferidas,
RESOLVO:
Primeiro.-Publicar as bases reguladoras das axudas para a bonificación dos gastos financeiros nos préstamos do Igape para financiar proxectos de investimento con fondos BEI no marco dos programas Impulsa-Lugo e Impulsa-Ourense.
Segundo.-Estas bases entrarán en vigor o día seguinte ao da súa publicación.
Santiago de Compostela, 1 de marzo de 2010.
Joaquín Varela de Limia de Cominges
Director xeral do Instituto Galego de Promoción Económica
Bases reguladoras das axudas para a bonificación dos gastos financeiros nos préstamos nos préstamos do Igape para financiar proxectos de investimento con fondos BEI no marco dos programas Impulsa-Lugo e Impulsa-Ourense
Antecedentes.
Estas bases regulan o contido e procedemento de tramitación da subvención dos gastos financeiros dos préstamos formalizados ao abeiro do programa de préstamos do Igape con fondos do Banco Europeo de Investimentos (BEI) para financiar proxectos de investimento nas provincias de Lugo e Ourense, no marco dos Programas Impulsa-Lugo e Impulsa-Ourense. Os ditos programas foron aprobados polo Consello da Xunta de Galicia, na súa reunión do 22 de outubro de 2009, coa finalidade de contrarrestar a desaceleración no desenvolvemento empresarial nestas provincias. A solicitude poderá presentarse simultaneamente á solicitude de concesión de préstamo con fondos do BEI.
O Consello de dirección do Igape, na súa xuntanza do 16 de novembro de 2009, acordou aprobar as bases reguladoras das axudas para a bonificación dos gastos financeiros nos préstamos do Igape para financiar proxectos de investimento con fondos BEI no marco dos programas Impulsa-Lugo e Impulsa-Ourense.
O procedemento de concesión destas axudas tramitarase en réxime de concorrencia non competitiva, de acordo co establecido no artigo 19.2º da Lei 9/2007, do 13 de xuño, de subvencións de Galicia, tendo en conta que o programa de préstamos do que é complemento non ten prazos pechados de presentación de solicitudes.
Artigo 1º.-Obxecto.
Estas bases regulan, no marco dos programas Impulsa-Lugo e Impulsa-Ourense, o contido e procedemento de tramitación da subvención polo Igape dos gastos financeiros dos préstamos concedidos polo dito Instituto ao abeiro do seu programa de préstamos con fondos do Banco Europeo de Investimentos (BEI) que financien proxectos de investimento nas provincias de Lugo e Ourense.
Artigo 2º.-Beneficiarios e operacións subvencionables.
2.1. Poderán acceder a estas axudas aquelas empresas ás que con posterioridade á entrada en vigor destas bases se lles conceda unha operación do programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI), cuxo investimento estea localizado nas provincias de Lugo e Ourense.
2.2. Se a empresa solicitante cumpre os requisitos de Peme, segundo a definición establecida no anexo I do Regulamento (CE) nº 800/2008, do 6 de agosto de 2008 (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías), non poderá iniciar o proxecto de investimento que se vai financiar co préstamo bonificable antes da presentación da solicitude de bonificación. Se a empresa non cumpre os criterios de Peme, ademais, non poderá iniciar o proxecto de investimento con anterioridade á notificación do Igape da elixibilidade do proxecto. Para os efectos de que o Igape realice esta comprobación, o solicitante deberá presentar un documento onde se reflicta que a concesión da axuda suporá ben un incremento substancial no tamaño ou alcance do proxecto, ben un incremento substancial do importe total desembolsado polo beneficiario no proxecto, ben unha
aceleración substancial da finalización do proxecto ou da actividade en cuestión, ou ben que, de non ser pola axuda, o proxecto de investimento non se implantaría en Galicia.
2.3. Os beneficiarios terán que estar ao corrente das súas obrigas coa Facenda Pública, coa Seguridade Social e coa Comunidade Autónoma de Galicia e cumprir os requisitos establecidos no artigo 10 da Lei 9/2007, do 13 de xuño, de subvencións de Galicia e no seu Regulamento, para ser beneficiario da axuda.
2.4. O investimento financiado terá que manterse na propiedade do prestameiro durante toda a vixencia do préstamo e polo menos durante un período mínimo de cinco anos, aínda que poderá ser substituído no caso de obsolescencia, sempre e cando a actividade económica da beneficiaria se manteña en Galicia durante o dito período.
Artigo 3º.-Cálculo da subvención.
3.1. Poderán ser obxecto de subvención os xuros e a comisión de apertura dos préstamos concedidos polo Igape e dispostos para financiar investimentos realizados e pagados dentro do prazo establecido na resolución de concesión da subvención (denominado prazo de vixencia). O dito prazo comprende desde a data de solicitude da axuda de bonificación -no caso de empresas que non cumpran os requisitos de Peme desde a notificación do Igape da elixibilidade do proxecto-ata a data límite de execución do proxecto establecida na resolución de concesión.
3.2. A subvención dos xuros determinarase con base nunha estimación do valor actual neto da futura carga financeira ao tipo vixente no momento da proposta de concesión. Para o seu cálculo, procederase do seguinte xeito:
a) Calcularanse os valores absolutos das subvencións que se van percibir durante o período de vixencia do préstamo, incluído, se é o caso, o período de carencia, tomando como tipo de xuro nominal aplicable o da data de formalización do préstamo subsidiable.
b) Actualizaranse os valores absolutos obtidos anteriormente, utilizando como taxa de actualización o mesmo tipo de xuro nominal aplicable ao da data de formalización do préstamo subsidiable.
c) O importe resultante da liquidación anticipada non poderá superar o importe do principal do préstamo vivo no momento do pagamento, e destinarase á súa amortización anticipada.
d) No suposto de que o prestameiro realice amortizacións anticipadas voluntarias, deducirase das devanditas a parte correspondente á subvención percibida en exceso e comunicaráselle o novo importe de principal do préstamo pendente de amortizar.
Artigo 4º.-Presentación de solicitudes.
4.1. A solicitude poderá presentarse simultaneamente á solicitude de concesión de préstamo do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) e, en todo caso, deberá presentarse antes da formalización do préstamo bonificable.
4.2. O prazo de presentación de solicitudes iniciarase o día seguinte ao da publicación destas bases reguladoras no Diario Oficial de Galicia e rematará o 31 de decembro de 2010.
4.3. No caso de esgotamento do crédito o Igape publicará a dita circunstancia no Diario Oficial de Galicia co fin de pechar anticipadamente o prazo de presentación de solicitudes.
Artigo 5º.-Tramitación das solicitudes da axuda financeira ante o Igape.
5.1. Para presentar unha solicitude de axuda, o interesado deberá presentar ou ter presentado unha solicitude de concesión de préstamo do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) e cubrir a instancia de solicitude que figura no anexo I destas bases.
5.2. A presentación da solicitude de axuda polo interesado comportaralle a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Facenda da Xunta de Galicia, segundo o disposto no artigo 20.3 da Lei 9/2007, do 13 de xuño, de subvencións de Galicia. Tamén se autoriza ao órgano xestor para acceder ao Sistema de Verificación de Datos de Identidade e Residencia, co fin de evitar a achega do DNI do solicitante ou o do seu representante legal. Non obstante, se por razóns técnicas ou doutra índole, estes certificados non puidesen ser obtidos polo órgano xestor poderán serlles requiridos ao interesado.
5.3. Unha vez comprobados os requisitos do solicitante polos servizos técnicos do Igape, a Dirección da Área de Financiamento elevará a proposta de resolución ao director xeral do Igape, quen resolverá por delegación do Consello de Dirección.
5.4. Na resolución de concesión de axuda farase constar o importe do investimento subvencionable, o importe do préstamo subsidiable e o seu prazo de vixencia e carencia, o prazo para a formalización, o prazo máximo para presentar a xustificación da aplicación dos fondos do préstamo aos destinos previstos, os puntos de subvención concedidos e o importe da subsidiación.
5.5. Na resolución denegatoria de axuda farase constar o motivo da denegación.
5.6. Con base nas características do programa de axuda, o procedemento de concesión tramitarase en concorrencia non competitiva. As solicitudes de axuda resolveranse por orde de entrada das solicitudes completas no Igape coa aprobación dos correspondentes préstamos subvencionables, e ata esgotarse as dispoñibilidades orzamentarias aprobadas, circunstancia que se publicará mediante resolución no Diario Oficial de Galicia.
Artigo 6º.-Notificación, aceptación, silencio administrativo e recursos.
6.1. A resolución de concesión poderá ser aceptada polo beneficiario coa formalización do préstamo subvencionable, incorporándose ao contrato de préstamo. A aceptación por parte do interesado suporá a obriga de cumprir as condicións establecidas na resolución, nestas bases e demais disposicións aplicables.
6.2. O prazo máximo para notificar a resolución do procedemento será de tres meses a partir da data de presentación da solicitude de axuda no Igape.
O citado prazo poderá ser suspendido nos supostos establecidos no artigo 42.5º da Lei de réxime xurídico das administracións públicas e do procedemento administrativo común. Transcorrido tal prazo sen que se notificase resolución expresa, poderase entender desestimada. Contra a resolución, que esgota a vía administrativa, poderase interpoñer recurso contencioso-administrativo diante dos xulgados do contencioso-administrativo de Santiago de Compostela, no prazo de dous meses contados a partir do día seguinte á recepción da notificación da resolución. Potestativamente, poderase interpoñer recurso de reposición diante do director xeral do Igape no prazo dun mes a partir do día seguinte á recepción da notificación da resolución, segundo o disposto nos artigos 116 e 117 da Lei de réxime xurídico das administracións públicas e do procedemento administrativo común.
Artigo 7º.-Compatibilidade e límite de axuda.
7.1. Estas axudas outorgaranse ao abeiro do Regulamento (CE) nº 800/2008, do 6 de agosto de 2008 (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías). Para as empresas do sector da pesca as axudas outorgaranse ao abeiro do Regulamento (CE) nº 875/2007 da Comisión, do 24 de xullo de 2007, relativo á aplicación dos artigos 87 e 88 do Tratado CE ás axudas de minimis no sector pesqueiro e que modifica o Regulamento (CE) nº 1860/2004 (DOUE L 193/6, do 25 de xullo de 2007). Para as empresas do sector agrícola as axudas outorgaranse ao abeiro do Regulamento (CE) nº 1535/2007 da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas de minimis no sector da produción de produtos agrícolas (DOUE L 337/35, do 21 de decembro de 2007).
7.2. A concesión das axudas queda supeditada ao cumprimento da normativa vixente e, en especial, á da Unión Europea. Neses termos, serán compatibles con calquera outras axudas públicas ou privadas, pero, en ningún caso, illadamente ou en concorrencia con outras, poderán superar os límites máximos de intensidade de axuda establecidos pola Unión Europea, no Regulamento (CE) nº 800/2008, do 6 de agosto de 2008 (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías), polo que a intensidade bruta da axuda non excederá do 30% no caso de que a empresa non cumpra os criterios de Peme, do 40% no caso de mediana empresa e do 50% no caso de pequena empresa. Para as empresas do sector da pesca as axudas de minimis totais que se concedan a unha mesma empresa non poderán superar os 30.000 euros brutos durante calquera período de tres exercicios
fiscais e para as empresas do sector agrícola as axudas de minimis totais que se concedan a unha mesma empresa non poderán superar os 7.500 euros brutos durante calquera período de tres exercicios fiscais.
Artigo 8º.-Publicación.
8.1. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as subvencións concedidas ao abeiro destas bases no Diario Oficial de Galicia e na páxina web do Igape, www.igape.es, expresando beneficiario, finalidade, contía e aplicación orzamentaria, polo que a presentación da solicitude leva implícita a autorización para o tratamento necesario dos datos do beneficiario e da súa publicación nos citados medios.
8.2. De conformidade cos apartados 3 e 4 do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía publicarán no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro destas bases; e incluirá igualmente as referidas axudas e as sancións, que como consecuencia delas puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
Segundo o establecido no artigo 15.2º.c) da Lei de subvencións de Galicia, se o importe das subvencións concedidas, individualmente consideradas, son de contía inferior a 3.000 euros, substituirase a publicación no Diario Oficial de Galicia pola publicación na páxina web oficial do Igape nos termos establecidos na Lei 4/2006, do 30 de xuño, de transparencia e boas prácticas na Administración pública galega.
Artigo 9º.-Xustificación dos investimentos e liquidación da subvención aos xuros.
9.1. Os beneficiarios da axuda, antes da finalización do prazo máximo establecido na resolución de concesión para a xustificación dos investimentos, deberán presentar no Igape a solicitude de cobramento mediante o anexo II a estas bases, xuntando fotocopia cotexada da declaración censual (modelo 036) ou último recibo do Imposto de Actividades Económicas e dos documentos que xustifiquen a realización do investimento subvencionable e os pagamentos realizados (o cotexo de ditas facturas poderase facer directamente en calquera das oficinas do Igape). En ningún caso serán admitidas solicitudes de cobramento presentadas con posterioridade ao 30 de novembro de 2011.
9.2. O Igape revisará a documentación xustificativa, podendo solicitar calquera documentación e información adicional que considere oportuno para os efectos dunha correcta análise da xustificación da realización do proxecto. No caso de que considere correcta a xustificación presentada elaborará o correspondente informe de cumprimento de condicións.
9.3. Sen necesidade de instar procedemento de incumprimento ou modificación da subvención, o Igape poderá axustar o aboamento da subvención ao gasto efectivamente xustificado, sempre que, téndose executado o proxecto de investimento que se vaia financiar co préstamo e cumpríndose todas as condicións establecidas, unicamente se tivese xustificado un gasto inferior ao aprobado, ou ao importe do préstamo efectivamente disposto, sempre que conste a conformidade expresa do beneficiario e o proxecto efectivamente xustificado non desvirtúe a concesión inicial.
9.4. Unha vez verificada a documentación achegada e xustificada a aplicación do préstamo ás finalidades previstas, o Igape procederá á liquidación simultánea das subvencións da comisión de apertura e dos xuros.
A subvención dos xuros será pagada dunha soa vez mediante a súa aplicación para minorar o principal do préstamo.
Artigo 10º.-Concorrencia de axudas.
10.1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión ou á súa revogación, no caso de considerarse que a modificación afecta un aspecto substancial da concesión.
10.2. O beneficiario queda obrigado a comunicarlle ao Igape calquera circunstancia ou eventualidade que poida afectar substancialmente a execución dos fins para os que foi concedida a axuda. En particular, deberá remitir unha declaración complementaria das axudas recibidas para a mesma operación no momento en que sexa comunicada calquera concesión e sempre coa presentación da solicitude de cobramento.
Artigo 11º.-Perda da subvención.
11.1. Procederá o reintegro total ou parcial por parte do beneficiario das cantidades percibidas do Igape, xunto cos xuros de demora devengados dende o pagamento, nos seguintes casos:
a) Incumprimento da obriga de xustificación ou xustificación insuficiente, segundo os termos contidos nestas bases.
b) Obtención da subvención sen reunir os requisitos exixidos para a súa concesión, falseando as condicións requiridas para isto ou ocultando aquelas que o impedisen.
c) Incumprimento total ou parcial do obxectivo, actividade, proxecto ou non adopción do comportamento que fundamentou a concesión da subvención.
d) Incumprimento das condicións impostas ao beneficiario con motivo da concesión da axuda ou subvención pública, así como dos compromisos por este asumidos, sempre que afecten ou se refiran ao modo no que deben acadarse os obxectivos, realizar a actividade, executar o proxecto ou adoptar o comportamento que fundamente a concesión da subvención, ou daqueles distintos dos anteriores, cando disto se derive a imposibilidade de verificar o emprego dado aos fondos percibidos, o cumprimento do obxectivo, a realidade ou regularidade das actividades subvencionadas ou a concorrencia de subvencións, axudas, ingresos ou recursos para a mesma finalidade procedentes de calquera Administración ou ente público ou privado, nacionais, da Unión Europea, ou de organismos internacionais.
e) Resistencia, escusa, obstrución ou negativa ás actuacións de comprobación e control financeiro desempeñadas pola Administración ou por calquera dos seus órganos, así como o incumprimento das obrigas contables, rexistrais ou de conservación de documentos cando disto se derive a imposibilidade de verificar o emprego dado aos fondos percibidos, o incumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou ente público ou privado, nacionais, da Unión Europea, ou de organismos internacionais.
f) A adopción, en virtude do establecido nos artigos 87 a 89 do Tratado da Unión Europea, dunha decisión da cal se derive unha necesidade de reintegro.
11.2. Igualmente procederá o reintegro do exceso percibido nos supostos nos que o importe da axuda, illadamente ou en concorrencia coas subvencións ou axudas doutras administracións ou doutras entidades públicas ou privadas, supere o custo do proxecto ou o límite de intensidade de axuda establecido pola normativa comunitaria.
11.3. O alcance do incumprimento será determinado en función do grao e entidade da condición incumprida. A concorrencia de distintas causas de incumprimento dará lugar á súa apreciación conxunta.
Se o incumprimento superase o 50% do investimento subvencionable aprobado ou as disposicións do préstamo fosen inferiores ao 50%, considerarase total, sendo causa de revogación da axuda e de reintegro da totalidade das cantidades percibidas. As cantidades que serán reintegradas terán a consideración de ingresos de dereito público, resultando de aplicación para o seu recobramento, se é o caso, a vía de constrinximento.
11.4. O procedemento para declarar o incumprimento e reintegro de cantidades axustarase ao disposto nos capítulos I e II do título II da Lei 9/2007, do 13 de xuño, de subvencións de Galicia, sendo competente para a súa resolución o director xeral do Igape. Contra a súa resolución caberá recurso contencioso-administrativo ante os xulgados do contencioso-administrativo de Santiago de Compostela nos dous meses seguintes ao da súa notificación e potestativamente, recurso de reposición ante o director xeral do Igape no mes seguinte á súa notificación.
11.5. Sen prexuízo do establecido nos puntos anteriores, os beneficiarios sométense ao réxime de infraccións e sancións establecido no título IV da Lei 9/2007, do 13 de xuño, de subvencións de Galicia.
Artigo 12º.-Control.
Os beneficiarios das operacións de financiamento quedan obrigados a someterse ás actuacións de control que sexan efectuadas por parte do Igape ou polos órganos internos ou externos de control da Comunidade Autónoma de Galicia, para verificar o cumprimento dos requisitos e finalidades das operacións financeiras acollidas a estas bases.
Artigo 13º.-Dotación orzamentaria.
As axudas reguladas nestas bases financiaranse con cargo á aplicación orzamentaria 02.01-E5/10/01-656700 cun crédito de 1.248.448 euros para o exercicio 2010 e outros 1.248.448 euros para o ano 2011, facendo un total do crédito dispoñible de 2.496.896 euros.
Así mesmo, non se poderán outorgar subvencións por contía superior á que se determine nesta convocatoria, salvo que se realice unha nova convocatoria, ou se produza un incremento de créditos derivados dunha xeración, ampliación ou incorporación de crédito; ou da existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa ou en programas do mesmo servizo, ao abeiro do disposto no artigo 31.2º da Lei 9/2007, de subvencións de Galicia, do cal se dará a correspondente publicidade no Diario Oficial de Galicia.
Ver referencia pdf "05700D015P102.PDF"